Súradnice: 42°8′56.97″S 24°45′9.35″V﻿ / ﻿42,1491583°S 24,7525972°V﻿ / 42.1491583; 24.7525972

**Dom doktora Stojana Čomakova** (bulh. Къща на доктор Стоян Чомаков – *Kăšta na doktor Stojan Čomakov*), známa aj ako **Čomakovov dom** (bulh. Чомаковата къща – *Čomakovata kăšta*) je meštiansky dom s lekárňou z druhej polovice 19. storočia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Lokalita
--------

Dom doktora Stojana Čomakova dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „Săborna" (bulh. улица „Съборна") č. 18.
.

Dejiny a súčasnosť
------------------

Budova bola postavená v rokoch 1858 – 1860 pre potreby doktora Stojanovi Čomakovovi, jedného z najvýraznejších bojovníkov za samostatnú bulharskú cirkev v období Bulharského národného obrodenia a jedného z prvých diplomovaných lekárov pôsobiacich v Plovdive v období pred oslobodením Bulharska. Je pravdepodobné, že posledné stavebné úpravy boli dokončené až v roku 1870. V roku 1885 bola budova čiastočne rekonštruovaná. Stavebné úpravy boli vykonané z dôvodu svadby dcéry Stojana Čomakova Márie.

Po oslobodení Bulharska následníci doktora Čomakova (dcéra Mária s mužom) venovali dom, aby slúžil ako rezidencia kniežaťa Ferdinanda I.. Na príkaz kniežaťa Ferdinanda I. bola v roku 1895 na budove vykonaná ďalšia rekonštrukcia, ktorá vzhľad budovy priblížila vzhľadu západoeurópskych budov, no zároveň ho podstatne vzdialila od bulharského obrodeneckého slohu v ktorom bol dom pôvodne postavený.

Začiatkom 20. storočia bola budova nevyužívaná a chátrala. V roku 1916 v dome dočasne žila grófka Anna de Grenaud, manželka bulharského diplomata Dimităra Stančova. Neskôr bol dom využívaný ako sklad tabaku, v rokoch 1920 – 1928 slúžil ako sirotinec pre vojnové siroty a následne bol opäť premenený na skladisko tabaku.

V roku 1950 bola budova reštaurovaná a následne v rokoch 1950 – 1980 slúžila ako sídlo detského oddelenia Národnej knižnice Ivana Vazova. V tomto období prešla budova aj ďalšou reštauráciou.

Od roku 1980 je budova sídlom stálej expozície „Zlaťu Bojadžiev".

Charakteristika
---------------

Dom doktora Stojana Čomakova je veľká dvojposchodová postavená v neoklasicistickom architektonickom slohu. V základoch budovy boli využité pevnostné steny antického Filipopolu. Vzhľadom k obdobiu svojho vzniku išlo o modernú masívnu stavbu.

Budova má plne symetrické usporiadanie. K hlavnému vchodu do budovy, ktorý sa nachádza v centrálnej časti hlavnej fasády vedie schodisko nad ktorým sa nachádza balkón s železným kovaným zábradlím. Vo vrchnej centrálnej časti fasády sa nad balkónom nachádza trojuholníkový frontón. V centrálnej časti vchodového vestibulu sa nachádza trojramenné schodisko, ktoré vedie do salónu na prvé poschodie. Samotný salón je od schodiska oddelený malou predsieňou. Výška vestibulu na prízemí je 2,80 metra a výška salónu na prvom poschodí je 4,50 metra.

Interiér budovy sa vyznačuje bohatou ornamentálnou výzdobou, pričom medzi ornamentami prevláda motív Slnka.

V dvore pred hlavnou fasádou budovy sa nachádza pamätník venovaný Zlaťovi Bojadžievovi.

Stála expozícia „Zlaťu Bojadžiev"
---------------------------------

*Stála expozícia „Zlaťu Bojadžiev"* (bulh. Постоянна експозиция „Златю Бояджиев" – *Postojanna ekspozicija „Zlaťu Bojadžiev"*) sídli v budove od roku 1980. Je venovaná dielu významného bulharského umelca Zlaťa Bojadžieva. Obrazy Zlaťa Bojadžieva sú vystavené vo všetkých miestnostiach budovy. Ide o najväčšiu zbierka jeho diel, ktorá predstavuje viac ako 70 obrazov.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.4 z roku 1995, pričom ako dôvod ochrany bola uvedená architektonicko-umelecká hodnota budovy. Názov budovy ako je uvedený na zozname kultúrnych pamiatok národného významu je *Kăšta na doktor Stojan Čomakov* (bulh. Къща на доктор Стоян Чомаков, doslova *Dom doktora Stojana Čomakova*).

Galéria
-------

* celkový pohľad na budovu z ulice Săbornacelkový pohľad na budovu z ulice Săborna
* celkový pohľad na budovu z juhozápaducelkový pohľad na budovu z juhozápadu
* západná fasáda budovyzápadná fasáda budovy
* južná fasáda budovyjužná fasáda budovy
* centrálna časť východnej fasádycentrálna časť východnej fasády
* časť severnej fasádyčasť severnej fasády
* pohľad na vrchnú časť južnej fasády s komínmipohľad na vrchnú časť južnej fasády s komínmi
* z dvora budovyz dvora budovy
* detailný pohľad na hlavný vchod do budovydetailný pohľad na hlavný vchod do budovy
* z expozíciez expozície
* opisná tabuľa na budoveopisná tabuľa na budove

Referencie
----------

1. 1 2 3 4 5 6 7 8 9 10 11 12 13  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 272. (po bulharsky)
2. 1 2 3 4 5 6 7 8 9 10 11 12 13 14 15 16 17 18 19 20 21 22  PIŽEV, Aleksandăr. Starijat Plovdiv. Varna : Izdatelstvo "Slavena". 48 s. ISBN 9545793368. S. 38 – 39. (po bulharsky)
3. 1 2 3 4 5 6  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 167 – 173. (po bulharsky)
4. 1 2 3 4 5 6 7 8 9 10  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 66 s. ISBN 9789548852845. S. 44. (po bulharsky)
5. 1 2 3 4   mc.government.bg, [cit. 2022-08-20]. Dostupné online.
6. 1 2 3 4  PLOVDIV, Visit. *Къща д-р Стоян Чомаков - Експозиция „Златю Бояджиев"* [online]. visitplovdiv.com, [cit. 2022-08-27]. Dostupné online.
7. 1 2  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 454. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Dom doktora Stojana Čomakova**